Shiga
KIA remote bawm hta Myen asuya hpyenla 5 si
- Post 28 September 2012
- Last Updated on 28 September 2012
- By KNG
- Hits: 499
Jinghpaw mungdaw, Myitkyina kawn KIO/KIA ginjaw Laiza sa lam lapran kaw nga ai, Laja Yang mare Lung Rawk post kaw nga ai Myen asuya pawng hpawm dap na hpyenla 10 jan hpe KIA dapba 5 npu, dapdung 24 ni remote bawm hte hkap gasat dat ai kaw Myen asuya hpyenla 5 si ai lam, shawnglam ginra na, KIA hpyendu langai KNG Jinghpaw Shiga Dap de tsun ai.
Myen hpyen hpung gaw, Laja Yang makau kaw, shamu shamawt nga ai re hte, September 27 ya shani hta hpyenla nkau gaw hka shin sa na matu, hpyendap kawng kawn yu wa ai shana maga hkying 5 daram hta ya na zawn bawm kapaw gasat hkrum nna si hkrum wa ai re lam chye lu ai.
“Anhte maga na remote bawm hte lahkawng lang kapaw gasat dat ai re,” nga KIA hpyendu wa kawn tsun ai.
Ndai zawn hkap gasat ai hta, asuya hpyenla 5 si hkrum tim, kade hkala ai hpe gaw tup hkrak n chye lu shi ai nga, shi matut tsun ai.
Dai zawn sha, Jinghpaw mungdaw Waimaw ginwang, Sadung sa lam ntsa na, Lu Htawng mare makau kaw dap jung da ai, Waimaw Myen dap Hka-La-Ya 57 hpe mung KIA dapba 5 npu dapdung 3 na hpyenla ni, jaugawng ladat hte hkap gasat ai kaw Myen asuya hpyenla 1 si hkrum ai lam, kaga KIA hpyendu langai KNG Jinghpaw Shiga Dap de tsun wa ai.
“Anhte maga na jaugawng ladat hte gasat ai majaw anhte maga gaw hpa n ra ai. Shanhte maga na laknak kaba hte gap ai majaw, bai hting nut wa ai re,” nga shi tsun ai.
Dai Myen asuya hpyendap kawn laknak kaba hte 7 lang gap wa sai raitim, KIA dapdung 3 maga na hkala ai lam ni n nga ai lam shi tsun ai.
Majan gasat ai lam ni gaw, KIA hte Myen asuya hpyendap ni nga ai shara makau hkan matut manoi byin nga ai hte, September 28 ya shani hkying 3 daram hta mung, Dawhpumyang, Hang Kai bum kaw nga ai, Myen dap kawn laknak kaba 105 mm hte KIA dap maga de 2 lang gap bun wa sai hte, kaga shani hkan mung n law htum 5 lang gap bun nga ai lam chye lu ai.
Myen asuya hte KIO a lapran September shata laman byin ai, majan hta Myen asuya hpyendap maga hkrat sum ai lam grai law ai nga KIO shiga ni tsun ai. Raitim kaja wa Myen asuya hpyendap maga na hkrat sum ai lam ni, nga n nga hpe gaw, asuya dap ni kawn, shateng tsun ai lam ni n nga shi ai re.
knc_Latn kac_Latn eng_Latn eng_Latn ces_Latn lim_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn